
Innledning: Min vei til geografien

Jeg begynte på skolen høsten 1944 da Norge var okkupert av tyskerne og avlukket fra resten av verden. Det var forbudt å ha radio og lytte på de norske radiosendingene fra London. Men vi hadde gjemt vekk en radio i et rom under badekaret, og min far holdt oversikt over krigsfrontene med en ulltråd som var festet med knappenåler til et europakart og flyttet den etter hvert som de allierte rykket fram. Så kom kapitulasjonen i mai 1945, og «freden brøt løs» i en eneste lang festmåned. På sensommeren 1945 kom to kasser fra Amerika. De innholdt seks årganger med National Geographic Magazine som min far hadde abonnert på før krigen. Jeg kunne lese norsk, men ikke engelsk ennå. Men jeg kunne «lese kartene» som var lagt inn i annethvert nummer av tidskriftet. Hovedsteder var markert med en «stjerne», og disse «stjernebyene» pugget jeg. I 1947 var det særlig National Geographics kart over Stillehavet som kom til å fange min interesse. Det året var det at Thor Heyerdahl med mannskap drev med Perustrømmen på balsaflåten «Kon Tiki» fra Peru til Polynesia. Boka Heyerdahl (1948) skrev om ekspedisjonen, var den første «voksenboka» jeg leste. Jeg var 12 år da jeg fikk låne den av en lærer som leide hybel hos oss.

Jeg begynte å studere som 18-åring i 1956. For å få en god skolekombinasjon for jobb som lektor i den videregående skole i realfag, som var mitt mål, valgte jeg matematikk, botanikk og geografi som fag. Meningen var å ta hovedfag i botanikk, men så begynte jeg på geografi! Og jeg hadde kjempeflaks: Inntil da hadde faget vært delt i to bifag ved Universitetet i Oslo; naturgeografi bifag og kulturgeografi bifag. Men i 1959 ble grunnfag innført og de skulle utgjøre ett års studium. Naturgeografi bifag var noe studentene hadde tatt på ett semester og nesten alle realister som ville jobbe i skolen, tok dette faget. Det nye grunnfaget samlet de to tidligere bifagene i ett felles grunnfag. Studenter fra Historisk-filosofisk – og Matematisk-naturvitenskapelig fakultet (Samfunnsvitenskapelig fakultet eksisterte ikke på denne tiden) møttes og inspirerte hverandre med ulike tenkemåter. Gjennom grunnfaget lærte vi å se og forstå steder og landskap omkring oss som et samlet resultat av natur- og kulturprosesser.

I begynnelsen var naturgeografien lettest å skjønne; kultur- og samfunnsgeografi virket i første omgang mer diffus, svarene på «hvorfor er det samfunnsgeografiske mønsteret slik?» var ikke så klare og entydige. Den første opplevelsen av grunnleggende naturgeografisk forståelse fikk jeg på en obligatorisk ekskursjon til Kolsåstoppen. Jeg måtte gjennomføre den alene, pga. kollisjon med en matematikkeksamen, og leste ekskursjonsbeskrivelsen i Holtedahl og Dons Geologisk fører for Oslotrakten (1957) mens jeg klatret opp stien mot toppen. Der og da skjønte jeg hva det innebar at de lagene jeg klatret oppover, var skapt for 600 til 230 millioner år siden, det vil si før dinosaurenes tidsalder. Og at disse bergartslagene fortsatt hadde betydning for dagens landskap, selv om erosjon gjennom millioner år hadde fjernet utrolig mye av geologiske formasjoner som var blitt dannet i tidligere geologiske perioder. Det ble mulig å tolke og forstå hvorfor naturlandskapet var som det var. Det ble stadig mer interessant å reise. Når jeg hadde lært litt havlære og klimatologi, ble det forståelig hvordan Perustrømmen kunne frakte «Kon-Tiki» over store deler av Stillehavet uten særlig mye bruk av seilet, og hvorfor det aldri ble mangel på fisk under turen.

Geografifaget hadde tent min interesse. Enda mer ble interessen tent etter besøk av verdensberømte gjesteforelesere som svenske Torsten Hägerstrand og Pierre Gourou fra Belgia, og de var begge samfunnsgeografer. Gourou foreleste på fransk, et språk jeg knapt hadde lært noe av. Likevel kan jeg fortsatt huske poengene i hans forelesning om Belgia, fordi den gjennom tallrike kart dokumenterte Belgias problematiske politiske geografi og den mangefasetterte deling av landet i Flandern og Vallonia. Hägerstrand presenterte spennende nye ideer om forskningsmetoder, først og fremst spredning av nye ideer ved bruk av avanserte statistiske redskaper.

Så det ble ikke hovedfag i botanikk, realfagstudenten krysset fakultetsgrensen og satset på en oppgave med fokus på samfunnsgeografi og fjellplanlegging. Til min mors glede, dro jeg til Rauland i Telemark, hvor vi hadde vært i flere sommerferier og sammen hadde samlet plantene til mitt skoleherbarium, for å studere fjellbygda. Oppgavens tittel ble «Rauland, forsøk på en regionalgeografisk beskrivelse av en fjellbygd». Da jeg hadde besluttet å gjennomføre intervju i alle bygdas 350 husstander, ble det tre måneders feltarbeid med sykkel som transportmiddel! Midtveis i arbeidet, i 1962, var jeg imidlertid så heldig å få være med på en geografistudentkongress i Saarland, på grensen mot Frankrike i Tyskland. Her fikk jeg innsikt i den tyske landskapsgeografiskolen, og lærte å tolke kulturlandskapstrekk ved å bruke øynene. Gjødseldunger foran uthusene innebar aktivt landbruk, uthus omgjort til garasjer eller andre formål tydet på pendling til annet arbeid, mangel på blomster i vinduene tydet på at huset antagelig var feriehus, osv. Viktigere var det at jeg måtte presentere mitt hovedfagsarbeid med foredrag for de andre studentene. Min ganske tradisjonelle regionalgeografiske presentasjon av oppgavens oppbygging; natur, bosetting, næringsliv, førte til en veldig nyttig kommentar fra en engelsk student: «Hvorfor bygger du ikke opp en hypotese (antagelse) på bakgrunn av det du sa i starten om fjelljordbrukets problemer med overgangen fra selvbergings- til handelsjordbruk, og følger den gjennom oppgaven?» Det ga meg stikkordet jeg trengte. Jeg fant ut at en slik progresjon i oppgaven ville gi meg en spennende «rød tråd» i framstillingen. Hypotesen jeg ville teste var at en fjellbygd ville miste folketall når det ikke lenger var mulig å drive omfattende seter- og utmarksbruk, og fordi de brattlendte jordene på gårdene ikke egnet seg for korndyrking i moderne tid. Gjennom alle tider hadde jo bosettingen vært avhengig av livbergingen fra jordbruk og utmarksnæringer, ville ikke det også gjelde for vår tid? Dette ble spennende, ikke fordi hypotesen ble bekreftet, den ble faktisk motbevist. Min utkantbygd hadde ikke tilbakegang i folketallet, men vekst gjennom mellomkrigstiden og etterkrigstiden fram til min oppgave ble avsluttet i 1963. Dette var resultat av lokale faktorer som jeg måtte beskrive og forklare. Da jeg kjørte gjennom bygda sommeren 2006, var det også kommet mange nye hus, men særlig nye hytter og hotellanlegg. Fjellbygda lever i beste velgående, men av andre næringer enn for 100 år siden. Da jeg avsluttet oppgaven i 1963, var det dette som førte meg rett inn i nye prosjekter med planleggingsforslag for hytte- og hotellvirksomhet i høyfjellet (Holt-Jensen 1968). Og jobb, ikke i den videregående skolen, men ved Universitetet i Bergen.

Samtidig som jeg kom som ung amanuensis til Bergen i 1965, var den lille staben på Institutt for geografi engasjert i et stabsseminar over en ny banebrytende bok: Peter Haggetts Locational analysis in Human Geography (1965):. En hel ny verden av modeller og statistiske teknikker i geografisk forskning ble åpnet opp for oss. Samtidig måtte jeg undervise i en rekke ulike emner på grunnfaget. Jeg var den gang den eneste instituttansatte med noe naturgeografisk bakgrunn, selv om hovedfagsoppgaven var i samfunnsgeografi/samfunnsplanlegging. Dermed ble det jeg som måtte undervise i kartlære, geomorfologi, vegetasjonsgeografi, og også havlære. Dette var klart ganske nyttig også for min egen del, og en erfaring som nyansatte universitetsgeografer ikke kan få i dag. Etter hvert som studenttall og stab vokste, ble det selvsagt ansatt spesialister på de ulike feltene.

I de mer enn 40 år jeg har undervist i geografi på universitetet, har det skjedd store forandringer i fagets profil. Dette skal vi komme tilbake til etter hvert, blant annet i kapittel 3 og 4 hvor jeg diskuterer hvordan globaliseringen og postmodernistiske retninger har skapt nye tilnærminger til studiet av sted, rom og territorialitet. Nye spennende impulser er også kommet gjennom feministisk samfunnsforskning. Vi har blant annet lært hvordan kjønn påvirker stedsforståelsen, og også datainnsamlingen. Mer om dette i kapittel 5.

Selv om denne forfatteren har hatt stor glede av geografifaget gjennom livet, er jeg fremdeles opptatt av de grunnleggende spørsmålene som: Hva er egentlig geografi? Hvorfor er faget viktig? Hvilken rolle har og bør faget ha i skolen og i høyere utdanning? Og hva er fagets framtid?

I arbeidet med denne boka har jeg hatt stor nytte av kritiske kommentarer og endringsforslag til manusutkastet fra professorene Britt Dale i Trondheim og Terje Wessel i Oslo. Forlagsredaktør Per Robstad skal også ha stor takk for nyttige kommentarer og oppmuntring i arbeidet. Takk også til Svein Olaf Dahl for innspill om nyere naturgeografisk forskning, Anders Lundberg for rettelser i min framstilling av kulturlandskaps- og vegetasjonsgeografi, Knut Bjørn Lindkvist for innspill om nyere økonomisk geografi og forskningstekniker Kjell Helge Sjøstrøm for nytegning av figurene i boka. Ansvaret for teksten og vinklingen på fagets innhold og historie ligger helt og holdent på forfatteren. En grundigere gjennomgang av de nyeste retninger innenfor faget har det ikke vært plass til i denne boka. Det har heller ikke vært hensikten å gi noen balansert oversikt over nyere norsk geografisk forskning. Der referanser gis til norske arbeider, er det til oversiktsartikler og bøker som egner seg for videre lesning, eller til forskningseksempler jeg kjenner godt, og som illustrerer et poeng i teksten.

Bergen, 16. mai 2007

Arild Holt-Jensen

